Amabile columba, ti cumpato

Amabile columba, ti cumpato
ca d’un’astore t’ido persighida,
si tue no iscapperas ti relato
sos males ch’has a piangher in sa vida:
notte et die de lagrimas m’isfatto
timende chi non sias accoglida,
su matessi det esser cando ruas,
perderti, che giogare in manos suas.

Crêmi, si das intrada ai cuss’astore
chi cun arte ti cheret appresare
des passare sa vida cun rigore,
sas dies tribulada has accabbare;
non pretendet a tie, no pro amore,
presa ti chircat a sind’attattare,
ahi! non fettas no, bella columba,
de lassare su nidu pro sa tumba.

Pensa chi ses columba in candidesa,
invidia de columbas chi t’ammirant,
pensa chi ses columba in sa bellesa
chi attraes sos ojos chi ti mirant,
pensa chi ses columba in singillesa,
incantu de pius coros chi regirant,
pustis chi pensadu hapas cale fias
si digna de s’astore tue sias.

Dias poder già olare si cherferas
subr’alas de calch’achila altanera,
meritare podias s’ispetteras
calch’ave generosa furistera
cun chie in paghe et amore reposeras
pomposa et sublimada in alta isfera;
nara poi cant’has a sospirare
in ungias de un’astore pro che dare?

Connosco bene sì, columba mia,
chi tue non nd’has culpa ne cajone,
et chi nde fettat tanta fantasia
de ti ponner s’astore in confusione;
timo ca ses serrada solu ebbia
et no isco si ses in tentassione
d’azzettare s’astore in nidu ancora
o de chelu cazzare in totu fora.

Pro cussu si ponias mente a mie
pro chi libera sias d’ogn’attediu
cando benit cuss’unu nara osie:
«Astore, bessi fora»; ecco su mediu,
nen timas ch’isse chirchet pius a tie
bidende chi non tenet pius remediu,
podet esser si bettet a s’inghina
a puliga o perdiga o puddighina.